Mens S-formand Mette Frederiksen forsøger at overbevise vælgerne om, at hun er garant for en fortsat stram udlændingepolitik, kræver politisk leder Morten Østergaard (R) indrømmelser på centrale elementer i Socialdemokratiets udlændingepolitik i EU.

Skal Radikale Venstre støtte Mette Frederiksen som statsminister, skal hun droppe sit ønske om at stoppe al spontan asylbehandling ved grænsen og i stedet gå efter en fælles europæisk løsning.

»Spørgsmålet om asyl står og blinker som en lakmusprøve på, om man vil løse europæiske problemer sammen med de andre EU-lande eller gå enegang«, siger Morten Østergaard, der siger, at modtagecentre er en god idé, men skal etableres efter aftale med alle EU’s medlemslande.